b'\n_START_ARTICLE_\nMiran Ryb\xc3\xa1\xc5\x99\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini odvetnika in politika Otokarja in gospodinje Terezine Ryb\xc3\xa1\xc5\x99 rojene Kastelic. V rojstnem kraju je obiskoval ljudsko \xc5\xa1olo in do 6. razreda leta 1918 nem\xc5\xa1ko gimnazijo, v \xc5\xa1olskem letu 1918/1919 slovensko srednjo \xc5\xa1olo ter v \xc5\xa1olskem letu 1919/1920 v Mariboru kon\xc4\x8dal gimnazijo. Nato je na Dunaju \xc5\xa1tudiral na Visoki \xc5\xa1oli za mednarodno trgovino in se po diplomi 1923 vrnil k o\xc4\x8detovi dru\xc5\xbeini na Bled in v Ljubljano. Po Rapalski pogodbi je vsa dru\xc5\xbeina optirala za Kraljevino Srbov, Hrvatov in Slovencev. _NEWLINE_Kasneje se je z o\xc4\x8detovo dru\xc5\xbeino preselil v Beograd. Tu se je najprej zaposlil pri podru\xc5\xbenici Prve hrva\xc5\xa1ke \xc5\xa1tedionice (hranilnice). Nato je bil v letih 1925\xe2\x88\x921937 zaposlen pri Angle\xc5\xa1ko-\xc4\x8de\xc5\xa1ki kreditni banki, od 1937 do 1941 pa je bil delegat pri dru\xc5\xbebi PRIZAD (Priviligirana delni\xc5\xa1ka dru\xc5\xbeba za izvoz de\xc5\xbeelnih pridelkov) v Istanbulu. Ta dru\xc5\xbeba se je ukvarjala tudi s prodajo opija. Leta 1938 je sodeloval na jugoslovansko-tur\xc5\xa1ki konferenci za prodajo in cene opija.  _NEWLINE_Ob napadu skupine dr\xc5\xbeav leta 1941 na Kraljevino Jugoslavijo je kot rezervni \xc4\x8dastnik stopil v kraljevo vojsko. Begunska vlada ga je napotila v Jeruzalem, kjer je pod okriljem britanskega poveljstva nastajala jugoslovanska kraljeva vojska na Bli\xc5\xbenjem vzhodu. Iz Jeruzalema je pri\xc5\xa1el v Kairo, kjer se je povezal s \xc4\x8dlani Odbora Jugoslovanov iz Italije, predvsem z Ivanom M. \xc4\x8cokom in Ivanom Rudolfom. S pooblastilom britanskega poveljstva je obiskoval tabori\xc5\xa1\xc4\x8da za vojne ujetnike in tam nova\xc4\x8dil primorske fante, ki so kot italijanski vojaki padli v britansko ujetni\xc5\xa1tvo, da se mu pridru\xc5\xbeijo v jugoslovanski bataljon, ki je deloval v sestavu britanske VIII. armade v Severni Afriki. Z nara\xc5\xa1\xc4\x8danjem in uspehi partizanskega gibanja v domovini pa se je ve\xc4\x8dala tudi propaganda v tujini. Tako se je leta 1944 ve\xc4\x8dina primorskih vojakov odlo\xc4\x8dila, da se pridru\xc5\xbei narodnoosvobodilni borbi. Tudi Miran Ryb\xc3\xa1\xc5\x99 se je oktobra 1944 odlo\xc4\x8dil za odhod v domovino. V Gravinu se je pridru\xc5\xbeil prekomorski brigadi NOV in s skupino primorskih vojakov od\xc5\xa1el v Split, kjer je bila 23. decembra 1944 ustanovljena 5. prekomorska brigada \xc2\xbbIvan Tur\xc5\xa1i\xc4\x8d\xc2\xab. Po koncu vojne je bil demobiliziran in se je vrnil v Beograd. Tu ga je OZNA aretirala. Pol leta je pre\xc5\xbeivel v zaporu. Po prihodu iz zapora se je zaposlil na finan\xc4\x8dnem ministrstvu, kjer je bil \xc4\x8dlan urada za za\xc5\xa1\xc4\x8dito jugoslovanske lastnine v tujini. Leta 1948 je sodeloval z jugoslovansko delegacijo na pogajanjih o medvojnih terjatvah Jugoslavije do Mad\xc5\xbearske v Budimpe\xc5\xa1ti. Od leta 1951 do upokojitve 1959 pa je bil v Beogradu zaposlen v Narodni banki Jugoslavije.'